### Resume

[adresse] ansøger om en lånegaranti på 866.247 kr. til anlæggelse af to padelbaner. [adresse] ønsker, gennem en ny padelforening, at anlægge to overdækkede padelbaner på arealet bag den nye hal, hvor der allerede er anlagt en padelbane, til en samlet pris på [adresse] kr. incl. moms.

### Sagsfremstilling

I forbindelse med overdragelsen af Gauerslundhallerne til selvstyre under den selvejende organisation Gauerslund Idrætscenter, ønsker [adresse] at udvikle yderligere på bl.a. padeldelen og bygge yderligere to baner. Banerne skal være overdækkede for at dække behovet for baner i vinterhalvåret og på regnfulde dage. De anlægges bag den nye hal, hvor der i forvejen ligger en padelbane. Anlægssummen for det samlede projekt beløber sig til [adresse] kr. incl. moms. Projektet gennemføres og anlægges i regi af en ny forening Gauerslund Padel.

I bilag 1 er der vedhæftet oplæg på finansieringsplan fra foreningen.

Retningslinjer og procedurer for lånegarantier til foreninger:

Byrådet vedtog den 10. oktober 2021 reviderede retningslinjer for lånegarantier til foreninger (se bilag). I henhold til retningslinjerne kan der - for at understøtte initiativer og aktiviteter, der medvirker til stærke og levende lokalsamfund eller sikrer sammenhængskraft i kommunen - i særlige tilfælde ydes kommunal økonomisk støtte.

Kommunal økonomisk støtte skal ske sammen med et lokalt økonomisk engagement, skal fokusere på det frivillige engagement som grundlag for foreningsaktiviteter og skal udgøre en mindre del af det økonomiske grundlag. Konkret kan der ydes lånegarantier og lignende til foreninger og foreningsaktiviteter op til 1 mio. kr., dog maksimalt 30% af projektets samlede budget. Der er samtidig fastlagt en ramme for de samlede lånegarantier i Vejle Kommune på i alt 45 mio. kr.

Ved behandling af ansøgninger om lånegarantier skal der anlægges en konkret vurdering af:

1. Lovligheden af kommunal støtte/garanti
2. Opfyldelse af ovennævnte retningslinjer
3. Overholdelse af kommunens samlede ramme for garantier og
4. Risikoen i forhold til kommunens økonomiske engagement

Såfremt forvaltningens vurdering af nævnte forhold falder positivt ud, fremsendes sagen gennem Økonomiudvalget til Byrådets behandling.

Kultur og Sundheds vurdering:

1. Gauerslund Padel har, i henhold til udkastet til vedtægter, til formål at udbrede kendskabet til og fremme færdigheden i padel, at skaffe medlemmerne adgang til at udøve padel på egen bane. Et tilbud til [adresse] borgere om at kunne spille padel i deres fritid er en lovlig kommunal aktivitet, som vil kunne støttes med hjemmel i de ulovfæstede regler om kommunen opgavevaretagelse, kommunalfuldmagten.

2. Retningslinjerne for at give lånegaranti vurderes at være opfyldt, for så vidt angår at Gauerslund Padel, i henhold til foreningens udkast til vedtægter, understøtter et stærkt og levende lokalsamfund og herigennem det lokale og frivillige engagement, som grundlag for foreninger og foreningsaktiviteter.

Retningslinjerne vurderes også til at være opfyldte for så vidt angår den maksimale grænse for lånegaranti på 1 mio. kr. eller 30% af projektets samlede budget, hvis der bevilges en kommunal lånegaranti på maksimalt 866.247 kr.

3. Hvis garantien godkendes kan den rummes inden for den samlede ramme for lånegarantier i Vejle Kommune. Forud for sagens behandling resterer der 14,3 mio. kr. i puljen for lånegarantier.

4. Forvaltningen vurderer ikke at en bevilling af en kommunal lånegaranti på 866.247 kr. vil indebære nogen økonomisk risiko for Vejle Kommune, da det vurderes at foreningen vil kunne håndtere renter og afdrag inden for den nuværende drift.

På den baggrund kan forvaltningen anbefale, at der til Gauerslund Padel bevilliges en kommunal lånegaranti på 866.247 kr.

### Økonomi

Høringssvar:

Økonomi & Controlling/Budget har ingen bemærkninger af bevillingsmæssig karakter, dog bemærkes det at der ved tilsagn om kommunegarantier skal foretages en tilsvarende deponering. I ovenstående tilfælde vil der skulle foretages en deponering på 866.247 kr.

### Klima og resiliensvurdering

Ingen bemærkning.

### Sagens videre forløb

Sagen skal behandles af Økonomiudvalget og Byrådet.

### Historik

Kultur- og Sundhedsdirektøren indstiller, 8. marts 2022, pkt. 43:

|  |
| --- |
| at Gauerslund Padel bevilliges en kommunal lånegaranti på 866.247 kr. til to padelbaner under forudsætning af at foreningen dannes og denne lovligt kan modtage kommunal støtte, og  at, i fald lånegarantien bevilliges, Kultur og Sundhedsforvaltningen anmodes om, at indlede dialog med foreningen om mulighederne for at Vejle Kommune kan drage nytte af faciliteterne. |

Beslutning fra Kultur- og Idrætsudvalget, 8. marts 2022, pkt. 43:

Anbefales.

Beslutning fra Økonomiudvalget, 21. marts 2022, pkt. 75:

Anbefales.

Fraværende: August Johnsen

### Beslutning

Godkendt.